**La Summer School atrau estudiants de tot el món amb el seu programa d’emprenedoria**

El TecnoCampus organitza per quart any consecutiu la [Entrepreneurial Summer School](http://summerschool.tecnocampus.cat/), un campus internacional sobre emprenedoria que es realitza del 4 al 22 de juliol. En l’edició d’enguany participen un total d’onze estudiants d’universitats de països de tot el món, entre els quals hi ha Alemanya, Regne Unit, Brasil i Indonèsia.

L’objectiu del curs és millorar i entrenar les teves habilitats com a emprenedor a través d’un programa en el qual desenvolupes el teu projecte o idea de negoci. El director del TecnoCampus, Jaume Teodoro, i la directora de Relacions Internacionals del TecnoCampus, Maite Viudes, van ser els encarregats de donar la benvinguda als estudiants que durant tres setmanes es formaran a la ciutat de Mataró. En aquesta edició participen estudiants de la University of Hull del Regne Unit i de la Ostfalia University d’Alemanya, dues universitats amb qui el TecnoCampus manté una acord d’intercanvi en el programa Erasmus+. Huaying Lyle, provinent del Regne Unit, explica que ha optat per aquest curs ja que és la combinació ideal entre formació i turisme: “Que sigui un programa sobre emprenedoria on treballis des de l’experiència, i que estigui al costat del mar i de Barcelona és el que m’ha convençut a venir”.

Els estudiants, que la majoria s’allotgen en cases de particulars a la ciutat de Mataró, fan cursos de formació al matí sobre emprenedoria i innovació. Les classes es complementen amb esports nàutics, i sortides culturals i lúdiques a la tarda. La programació inclou cuinar i prova una paella, activitats nàutiques, i conèixer la colla castellera dels Capgrossos de Mataró, entre d'altres propostes. Alhora, els participants tenen la oportunitat de conèixer de primera mà emprenedors de *start-ups* destacades del territori, com [Geemba](https://geemba.com/), [Incubio](https://www.google.es/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwiK2bar6d7NAhXLthoKHa1hC6cQFggdMAA&url=http%3A%2F%2Fincubio.com%2F&usg=AFQjCNFocEjjjNMxCS_azRXWkOvHCFwY1g&sig2=Jyrx5ror-rg_TGCnNA1UCA&bvm=bv.126130881,d.d2s) i [Makers of Barcelona](https://www.google.es/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwiBl6az6d7NAhWKuhoKHdABDtgQFggcMAA&url=http%3A%2F%2Fwww.mob-barcelona.com%2F&usg=AFQjCNERDQf2wz-Q-E678jo2V6Dfmz6E3Q&sig2=8ZArGJkatQLq-XosqKQrJA&bvm=bv.126130881,d.d2s), entre d’altres.

Més informació:  
Oriol Ribet   
Telf. 93 741 49 60 / 678 794 288   
[www.tecnocampus.cat](http://www.tecnocampus.cat)